Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : Pv 981/11/8807	Michalovce, 15.2.2012
EEČ : 2-66-9-2012

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Michalovce
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
v dobe od dňa 12.08.2010 do dňa 11.02.2011 na odbernom mieste XXXXX, ul. XXXXX okr. XXXXX sa napojil káblom zo siete nízkeho napätia vedúceho po obci priamo do elektrickej inštalácie svorkovnice elektromeru rodinného domu mimo merania a istenia a takto neoprávnene odoberal elektrickú energiu, keď podľa znaleckého posudku pri neoprávnenom odbere spotreboval za uvedené obdobie elektrickú energiu o množstve 96 kWh a pre poškodenú spoločnosť XXXXX spôsobil škodu vo výške 11, 54 €.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka PZ, OR PZ v Michalovciach, OO PZ XXXXX pod č. ORP-1601/PA-MI-2011 zo dňa 27.10.2011 bolo začaté trestné stíhanie a súčasne vznesené obvinenie XXXXX pre prečin krádeže podľa § 212 ods. 2 písm. e) Tr. zákona na tom skutkovom základe, ako je uvedené vo výroku citovaného uznesenia.

Obvinený XXXXX je stíhaný pre prečin krádeže podľa § 212 ods. 2 písm. e) Tr. zákona, za ktorý možno uložiť trest odňatia slobody až na dva roky, teda trest, ktorého horná hranica neprevyšuje 5 rokov.
	
Obvinený sa k trestnému činu priznal, súhlasil s podmienečným zastavením trestného stíhania, doposiaľ súdne trestaný nebol. Z miesta trvalého bydliska je obvinený všeobecne hodnotený.

Obvinený poškodenej spoločnosti už uhradil čiastku vo výške 40 €, čím pre účely trestného konania škoda vyčíslená znalcom v znaleckom posudku sa považuje za uhradenú. Táto skutočnosť vyplýva z výpovede splnomocnenca poškodeného zo dňa 13.12.2011 (č.l. 23 vyšetrovacieho spisu).

Z týchto dôvodov vzhľadom na osobu obvineného, okolnosti prípadu, závažnosť trestnej činnosti a jej následok, možno takéto rozhodnutie považovať za dostačujúce.
	
Obvinený teda splnil všetky zákonné podmienky uvedené v § 216 ods. 1 Tr. poriadku na podmienečné zastavenie trestného stíhania.
	
Podľa § 216 ods. 1 Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno  takéto rozhodnutie považovať za dostačujúce.
	
Vzhľadom na uvedené bolo potrebné rozhodnúť tak, ako je to uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Tomáš Župík
prokurátor